### Η αδράνεια και η αδιαφορία αποδεικνύονται τοξικές

Η Μεταμόρφωση βρέθηκε στο κέντρο της επικαιρότητας, ακόμα μια φορά, για αρνητικό λόγο. Αν το θέμα ήταν επικοινωνιακό δεν θα ήταν σοβαρό. Το θέμα όμως είναι απολύτως τοξικό – κυριολεκτικά. **Η τεράστια πυρκαγιά στο χώρο του πρώην εργοστασίου Λεβεντάκης ξεγύμνωσε την ανυπαρξία ελέγχων, το “κάνω ότι θέλω – όπου θέλω” της ιδιωτικής πρωτοβουλίας, τα σοβαρά κενά ελέγχου του κρατικού – δημοτικού μηχανισμού.** Δημιούργησε τεράστια προβλήματα στην πόλη μας αλλά και στο λεκανοπέδιο γενικότερα. Από το γεγονός της πυρκαγιάς μάθαμε ότι στο χώρο στεγάζεται εταιρία που διαχειρίζεται υλικά ανακύκλωσης, χωρίς να είναι σαφές αν πρόκειται για ΚΔΑΥ ή εργοστάσιο ανακύκλωσης.

Η εγκατάσταση τέτοιων δραστηριοτήτων δίπλα ή μέσα σε κατοικημένες περιοχές αποτελεί πολύ σοβαρό πρόβλημα. Εδώ και χρόνια μια σειρά παρόμοιων ιδιωτικών εγκαταστάσεων καίγεται, με σοβαρές συνέπειες για μεγάλες περιοχές. **Αυτό από μόνο του έπρεπε να είναι αιτία απαγόρευσης τέτοιων δραστηριοτήτων εντός των πόλεων.** Παρ' όλα αυτά, στην πόλη μας λειτουργούσε η συγκεκριμένη εταιρία, χωρίς να είναι η μόνη του είδους. Σύμφωνα με την εικόνα που έχουμε λειτουργούν ακόμα δυο (τουλάχιστον).

**Τι πρέπει να κάνουμε**

* Η μεγάλη αυτή οικολογική καταστροφή, οι σοβαροί υγειονομικοί κίνδυνοι που εγκυμονεί, αναδεικνύει την επιτακτική ανάγκη σαρωτικών ελέγχων. **Ο Δήμος Μεταμόρφωσης οφείλει άμεσα να παρέμβει ώστε να ελεγχθούν όλες οι σχετικές εγκαταστάσεις που λειτουργούν στο δήμο μας, ιδιωτικές και δημόσιες, μη εξαιρούμενου του αμαξοστασίου του Δήμου Ηρακλείου Αττικής, όπου γίνεται και μεταφόρτωση σύμμεικτων απορριμμάτων.**
* Ο Δήμος Μεταμόρφωσης πρέπει άμεσα να κινηθεί προς την **κατεύθυνση του καταλογισμού ευθυνών.** Χρειάζεται “εδώ και τώρα” ο ορισμός πραγματογνώμονα για να υπάρχει η συνεχής παρουσία του Δήμου στις εξελίξεις. Ο Δήμος δια της νομικής υπηρεσίας οφείλει να επιμείνει στην ανάδειξη των ευθυνών για αυτή τη μεγάλη οικολογική καταστροφή.
* Πρέπει να απαιτήσουμε – και να παράσχουμε – **τη μέγιστη διαφάνεια για το τι συνέβη, πώς το αποτιμούν οι μετρήσεις, πού υπάρχουν ευθύνες.** Οι κάτοικοι της Μεταμόρφωσης αλλά και των άλλων πόλεων που έχουν κλειστεί στα σπίτια τους, ή αναπνέουν τοξικό αέρα έχουν δικαίωμα να ξέρουν.

**Το πρόβλημα δεν αφορά μόνο τη Μεταμόρφωση**

Δυστυχώς, όπως είδαμε όλοι, η καταστροφή μιας τέτοιας επιχείρησης δεν έχει συνέπειες μόνο στο Δήμο που λειτουργεί. Το τοξικό νέφος έφτασε σχεδόν σε όλη την Αττική, ακόμα και στα νησιά, επιβαρύνοντας ανθρώπους που ζουν δεκάδες χιλιόμετρα μακρυά από τη Μεταμόρφωση. Και γι' αυτό το λόγο οι ευθύνες του κεντρικού κράτους είναι διαχρονικά τεράστιες.

* Η αντίληψη της “καλής ιδιωτικής πρωτοβουλίας”που θα δώσει λύση στο πρόβλημα της διαχείρισης των απορριμμάτων το μόνο που έχει πετύχει είναι να έχει περιοριστεί η ανακύκλωση στο 5-7%. Περίπου 1.500.000 τόνοι να θάβονται κάθε χρόνο στη Φυλή **και πολλές ξαφνικές και περίεργες πυρκαγιές να εκδηλώνονται σε διάφορες ιδιωτικές επιχειρήσεις διαχείρισης απορριμμάτων.** Όταν ο στόχος είναι το κέρδος τα υπόλοιπα αντιμετωπίζονται ως κόστος...ακόμα και το περιβάλλον.
* Οι επιλογές που προτείνονται επιτείνουν το πρόβλημα, αντί να το λύνουν: Η δημιουργία μεγάλων εργοστασίων μηχανικής (δηλαδή μηδαμινής) ανακύκλωσης θα έχει ως **τελικό αποτέλεσμα την καύση μεγάλων ποσοτήτων απορριμμάτων.**
* **Η παραγωγή καυσίμων (RDF - SRF) για τη βιομηχανία από υλικά απορριμμάτων είναι μια αντιοικολογική επιλογή:** Θα ελαχιστοποιήσει την ανακύκλωση (αφού χρησιμοποιεί υλικά ανακυκλώσιμα) και η καύση του θα επιβαρύνει με φουράνια, διοξίνες κλπ τις περιοχές της χρήσης τους. Η εμπειρία του Βόλου από τη χρήση RDF στην ΑΓΕΤ είναι χαρακτηριστική.

**Πού πρέπει να πάμε**

* Ο Δήμος Μεταμόρφωσης πρέπει να κάνει τα ακόλουθα:
* Να απαιτήσει την **απόλυτη νομιμότητα** από όλες τις επιχειρήσεις ανακύκλωσης που λειτουργούν στην πόλη μας, με ιδιαίτερη προσοχή στα μέτρα ασφαλείας. Να μην επιτρέψουμε ξανά να μάθουμε τη λειτουργία μιας τέτοιας επιχείρησης μετά την επόμενη οικολογική καταστροφή. **Να αποτρέψουμε, χρησιμοποιώντας όλες τις νόμιμες διαδικασίες, την εγκατάσταση τέτοιων επικίνδυνων επιχειρήσεων στη Μεταμόρφωση.** Δυστυχώς για πολλούς ιδιώτες αλλά και δημόσιους οργανισμούς η Μεταμόρφωση είναι ένα ξέφραγο αμπέλι που όποιος θέλει κάνει ό,τι θέλει.
* Να προχωρήσει γρήγορα, χωρίς να περιμένει τις οδηγίες εκ των “άνωθεν” **στην κατάρτιση και υλοποίηση του Τοπικού Σχεδίου Διαχείρισης Απορριμμάτων,** με στρατηγική επιλογή τη **Διαλογή στην Πηγή.** Με αυτόν τον τρόπο θα ελαχιστοποιήσουμε τις ποσότητες σύμμεικτων απορριμμάτων και θα διαχειριστούμε μόνοι μας, με στόχο το περιβαλλοντικό και κοινωνικό όφελος τα ανακτημένα προϊόντα.

Η Συμμαχία Πολιτών για τη Μεταμόρφωση από την ίδρυσή της, το 2013, έχει εστιάσει στο πρόβλημα της διαχείρισης των απορριμμάτων και της αλλαγής του μοντέλου λειτουργίας. Στο πλαίσιο αυτό πραγματοποιήσαμε ως τώρα δυο ημερίδες με αυτό το θέμα ( Δείτε [***ΕΔΩ***](https://symmaxiapolitonmetsis.blogspot.com/2019/12/blog-post.html) και [***ΕΔΩ***](https://symmaxiapolitonmetsis.blogspot.com/2015/05/blog-post_24.html)) και συμμετείχαμε σε μια σειρά συνεδρίων, ημερίδων και συζητήσεων. Δείτε [***ΕΔΩ***](https://symmaxiapolitonmetsis.blogspot.com/2019/11/blog-post_15.html), [***ΕΔΩ***](https://symmaxiapolitonmetsis.blogspot.com/2015/05/blog-post_20.html), [***ΕΔΩ***](https://symmaxiapolitonmetsis.blogspot.com/2018/11/blog-post.html)). Αναδείξαμε το ζήτημα της εγκατάστασης του αμαξοστασίου του Δήμου Ηρακλείου στην πόλη μας ([***ΕΔΩ***](https://symmaxiapolitonmetsis.blogspot.com/2017/09/blog-post_21.html)) καθώς και τις συζητήσεις για διαδημοτικές εγκαταστάσεις διαχείρισης ερήμην του Δήμου ([***ΕΔΩ***](https://symmaxiapolitonmetsis.blogspot.com/2015/12/blog-post_28.html))

Οι τελευταίες εξελίξεις έδειξαν ότι όποιος νομίζει ότι το πού θα πάει η διαχείριση των απορριμμάτων δεν τον αφορά, μάλλον πρέπει να αναθεωρήσει. Το αισθάνθηκε καλά αυτές τις μέρες... Τη λύση μπορεί να τη δώσει η συμμετοχή των πολιτών. Αν περιμένουμε από τους θεσμούς ή τα συμφέροντα...καήκαμε.